1930 में हुए क्रैश में UFO के साथ बॉडीज भी पाई गईं, वो इंसान नहीं थे
US Congress Hearings; Former US intelligence official David Grush इस दौरान US नेवी के पूर्व इंटेलिजेंस ऑफिसर रिटायर्ड मेजर डेविड ग्रश ने दावा किया कि अमेरिका कई सालों से UFO और एलियन्स से जुड़ी जानकारियां छिपा रहा है।
अमेरिकी संसद में बुधवार को UFO’s और एलियन को लेकर सुनवाई हुई। इस दौरान US नेवी के पूर्व इंटेलिजेंस ऑफिसर रिटायर्ड मेजर डेविड ग्रश ने दावा किया कि अमेरिका कई सालों से UFO और एलियन्स से जुड़ी जानकारियां छिपा रहा है। उन्होंने ये भी कहा कि अमेरिका इन UFO’s की रिवर्स इंजीनियरिंग पर काम कर रहा है।
द गार्जियन के मुताबिक, मेजर ग्रश ने 2022 के आखिर तक अमेरिका की डिफेंस एजेंसी के लिए UAP (UFO से जुड़ी संदिग्ध घटनाएं) पर एनालिसिस करते थे। उन्होंने बताया कि सरकार को एलियन मिले थे और वो उनके स्पेसक्राफ्ट पर सीक्रेट रिसर्च कर रही है।
ग्रश ने कहा कि उन्हें काम के दौरान कई सालों से क्रैश हुए UFO’s पर चल रही रिसर्च और रिवर्स इंजीनियरिंग प्रोग्राम के बारे में पता चला था। हालांकि, उन्हें इस प्रोग्राम को देखने की मंजूरी नहीं दी गई। अमेरिकी रक्षा विभाग पेंटागन ने इन दावों को खारिज कर दिया। पेंटागन ने कहा कि अमेरिका ने एलियन से जुड़ा कोई भी प्रोग्राम न कभी चलाया था और न अब ऐसा कुछ हो रहा है।
1930 से एलियन्स पर रिसर्च प्रोग्राम चला रहा अमेरिका- पूर्व नेवी अफसर
एलियन लाइफ पर ये अब तक की सबसे हाई-प्रोफाइल सुनवाई रही। संसद में ग्रश ने ये भी दावा किया कि 1930 में हुए क्रैश में दूसरे ग्रह का स्पेसक्राफ्ट मिला। साथ में बॉडी भी थी, ये इंसान की नहीं थी। उन्होंने बताया कि US के इस प्रोग्राम में सीधे तौर पर शामिल अधिकारियों के जरिए उन्हें ये सूचना मिली थी। उन्होंने ये भी कहा कि अमेरिकी सरकार 1930 से ये प्रोग्राम चला रही है।
मेजर ग्रश ने बताया कि सरकारी व्हिसलब्लोअर यानी सरकार से जुड़े खुलासा करने की वजह से उन्हें काफी परेशानी का भी सामना करना पड़ा है। उन्हें प्रोफेशनल और पर्सनल, दोनों लेवल पर विरोध झेलना पड़ा है। ग्रश ने ये भी कहा कि इसकी वजह से उनकी जान को भी खतरा रहा है।
जून में ग्रश ने पृथ्वी के बाहर जीवन होने का दावा किया था
दरअसल, जून में ग्रश ने पृथ्वी के बाहर जीवन होने और अमेरिकी खुफिया एजेंसियों के पास दूसरे ग्रह से जुड़ी बेहद अहम जानकारियां होने का दावा किया था। उन्होंने कहा था कि वो संसद के सामने इसके सबूत पेश करने को भी तैयार हैं। इसके बाद विपक्षी पार्टी रिपब्लिकन ने तुरंत इस मुद्दे पर सुनवाई के लिए जांच कमेटी का गठन किया।
रिपब्लिकन के नेता बर्शेट ने कहा था कि वो इस बात में यकीन रखते हैं कि एलियन हैं। इस सुनवाई में ग्रश के अलावा पूर्व नेवी कमांडर डेविड फ्रेवर और रिटायर्ड नेवी पायलट रायन ग्रेव्स भी शामिल हुए थे। इस दौरान इन दोनों ने ही एलियन स्पेसक्रफ्ट देखने का दावा किया।
अमेरिका ने UFO दिखने की बात स्वीकारी थी
24 जून 1947 को आई ‘उड़न तश्तरी’ की पहली खबर
24 जून 1947 को मशहूर बिजनेसमैन और पायलट केनेथ अर्नोल्ड वॉशिंगटन स्टेट में माउंट रेनियर के पास उड़ान भर रहे थे। केनेथ ने 9 चमकीले ऑब्जेक्ट्स को एक साथ V पैटर्न में आसमान में उड़ते हुए देखा। उनकी स्पीड लगभग 2700 किमी प्रति घंटा थी, जो उस वक्त की किसी भी टेक्नोलॉजी से तीन गुना ज्यादा तेज थी।
केनेथ ने बताया कि उन्होंने आसमान में तश्तरी जैसे ऑब्जेक्ट देखे हैं, जिसे अगले दिन कई अखबारों ने छाप दिया कि आसमान में उड़ती हुई तश्तरी देखी गई है। इसके बाद UFO देखने की घटनाएं बढ़ गईं।